club47031643
Алкыш(Алтай Кудайдыҥ бергениле)
Алкыш кажыла кижиниҥ бойыныҥ кöксинеҥ  бойы айдылып келет. Канча кире кижиниҥ кöкси бай, ачык, ару ак-санаалу анчала кире алкыштары jедимдÿ, бек, jакшы болор.  Алтайын, албаты-jонын, азыраган балдарын, мал-ажын  алкап jÿрер керек. Алкап айткан сöзигер айланып ойто слерге  бурылар.  Алкышчы- ол Кудайдыҥ  кижизи.  Кÿÿни jабыс кижи, кÿйÿнчек, кысканган  кижи кара  башту  калыгын коштой  jаткан айылдажын , кожо иштеген улузын сананбас, алкабас болот.  Кижи кÿÿндÿ болорго турган болзогор, кара кылыктардаҥ бийик болорго албаданыгар. Jанында  jÿрген улуска каруузып, алкап jÿригер. Кÿÿн-санаагар бийиктеп, алдында jолор ачылып, jайым, элбек санана береригер. Качан да улуска оро каспагар. Улуска  jакшыны  кÿÿнзегер, бойорго до jÿрерге jеҥил, jакшы болор. 
            Алкышты jаныс ла ак санаалу, агару ару кÿÿндÿ улус оҥдоп, айдып jÿрет.  Алкыш ары jанынаҥ айттырылып келет. Алканып, айдынып, суранып, Алтай Кудайаарга баштаныгар. Алтай албатыны jаҥдаган jаҥына алкыш ажыра баштаар керек.  Алкыш кижиниҥ эненеҥ чыкканынаҥ ала калганчы jолына  ÿйдешкенине jетире айланып jÿрет, jе улус оны алынбай, кöп jастыралар эдет.  Карага бастырып, оорып, jÿрÿминеҥ де ырбап калат Алкыш ажыра коручыл-курчугар тыҥып jат.  Алтай-Кудайаарга jууктап jадыгар.  Канча ла кире алкадып, алканып jÿрген кижиниҥ jÿрÿми   jаранып, jолы ачылып jÿрер. Алтай Кудайаар колтыгыныҥ алдына сугуп,  курчап, бычып аларда,  ажынып оноҥ чыкпагар. Алтайаарды алкап,  албатыны алкап,  ар-бÿткенеерди коруп аларга албаданыгар.

  Алкыш-быйанду айландыра ончо немеге jÿрзегер, ойто ло  алкыш -быйанаар бойорго айланаар.

Кудайдаҥ  берилген кÿнди алкыш-быйанла уткыгар, алкыш-быйанла ÿйдежигер. Кажы ла кÿнди калганчы кÿндий алынзаар, jÿрÿмигер толо, бойыгар ырысту, айландыра  улус jалакай  деп билдирер. Алтай кижи ле алкыжы  Алтай Кудайы тудуш..